b"\n_START_ARTICLE_\nAg\xc3\xa8ncia Europea del Medi Ambient\n_START_SECTION_\nHist\xc3\xb2ria\n_START_PARAGRAPH_\nVa ser creada el 7 de maig de 1990 a iniciativa del Consell de Ministres de la Uni\xc3\xb3 Europea per\xc3\xb2 no esdevingu\xc3\xa9 operativa fins al 1994. T\xc3\xa9 la seva seu a la ciutat de Copenhaguen (Dinamarca)._NEWLINE_L'any 2002 12 dels pa\xc3\xafsos candidats a ingressar a la UE van entrar a formar part d'aquest organisme, amb la qual cosa l'Ag\xc3\xa8ncia es convert\xc3\xad en el primer organisme de la UE que va acollir a aquests pa\xc3\xafsos com a membres. El consell d'administraci\xc3\xb3 de l'Ag\xc3\xa8ncia va nomenar la brit\xc3\xa0nica Jacqueline McGlade com a directora executiva l'any 2004._NEWLINE_Amb anterioritat va ocupar aquest c\xc3\xa0rrec l'ambientalista espanyol Domingo Jim\xc3\xa9nez Beltr\xc3\xa1n, que va ser el primer director de la instituci\xc3\xb3.\n_START_SECTION_\nCentre Tem\xc3\xa0tic Europeu sobre l'\xc3\xbas del s\xc3\xb2l i la informaci\xc3\xb3 espacial\n_START_PARAGRAPH_\nEl Centre Tem\xc3\xa0tic Europeu sobre l'\xc3\xbas del s\xc3\xb2l i la informaci\xc3\xb3 espacial (en angl\xc3\xa8s: European Topic Centre on Land Use and Spatial Information - ETC-LUSI) \xc3\xa9s un consorci internacional sota contracte amb l'Ag\xc3\xa8ncia Europea del Medi ambient. El consorci est\xc3\xa0 liderat per la Universitat Aut\xc3\xb2noma de Barcelona (UAB), universitat que tamb\xc3\xa9 va ser capdavantera en la seva col\xc2\xb7laboraci\xc3\xb3 amb l'extint Centre Tem\xc3\xa0tic Europeu del Territori i el Medi Ambient (CTETMA). _NEWLINE_Les activitats tenen un component important en la creaci\xc3\xb3 de xarxes amb diversos experts en els pa\xc3\xafsos membres sobre l'harmonitzaci\xc3\xb3 de dades, q\xc3\xbcestions de qualitat i l'intercanvi de dades i en foment de la capacitat. ETC-LUSI ajuda als pa\xc3\xafsos en la discussi\xc3\xb3 de les opcions per a millorar els sistemes nacionals d'informaci\xc3\xb3 relacionades amb l'\xc3\xbas de la terra i l'an\xc3\xa0lisi espacial."